

**ΕΛΛΗΝΙΚΗ ΔΗΜΟΚΡΑΤΙΑ**

**ΙΑΤΡΙΚΟΣ ΣΥΛΛΟΓΟΣ ΠΥΡΓΟΥ-ΟΛΥΜΠΙΑΣ** Πύργος 15-04-2015

**ΓΡΗΓΟΡΙΟΥ Ε΄1 - ΠΥΡΓΟΣ 27100**  Α.Π.: 403

**ΤΗΛ: 2621 0 22311 - ΦΑΞ: 2621 0 20044**

 **E-mail: ispo@otenet.gr**

 **Site: www.ispyrgou.gr**

**ΔΕΛΤΙΟ ΤΥΠΟΥ**

Ο Ιατρικός Σύλλογος Πύργου-Ολυμπίας εκφράζοντας για άλλη μία φορά, την οργή και την αγανάκτησή του, για την παραμονή των απορριμμάτων στην πόλη και τα περίχωρα του Πύργου, κρούει για πολλοστή φορά τον κώδωνα του κινδύνου προς πάσα κατεύθυνση, για τους κινδύνους που εγκυμονεί πλέον η κατάσταση αυτή για τη δημόσια υγεία.

Παραθέτουμε ατόφια την έκθεση του Καθηγητή Υγιεινής στο Πανεπιστήμιο Πατρών (Ιατρικό Τμήμα) κκ Λεοτσινίδη Μιχάλη, που αφορά στους κινδύνους που εγκυμονεί η συσσώρευση των απορριμμάτων στην πόλη, η οποία εζητήθη από το Διοικητικό Συμβούλιο του Ι.Σ.Π.Ο.

Η επιστολή έχει ως εξής:

|  |  |
| --- | --- |
| **2Β** | **Ιατρικο Τμημα****Εργαστηριο Υγιεινησ**Δ/ντής: Καθηγητής Μ. ΛεοτσινίδηςΤηλ. & Fax 2610969880, 2610969112**e-mail:** **mleon@med.upatras.gr**Πανεπιστημιούπολη265 04 ΠΑΤΡΑ  |

Πάτρα 14-04-2015

Προς:

Τον Πρόεδρο του Ιατρικού Συλλόγου Πύργου.

Κύριε Πρόεδρε,

Σε συνέχεια επικοινωνίας μας σχετικά με τους δυνητικούς κινδύνους που απορρέουν από την πολύμηνη συσσώρευση των αστικών απορριμμάτων στον αστικό ιστό της πόλης θα ήθελα να αναφέρω μεταξύ των άλλων τους κάτωθι:

**1. Κίνδυνοι που απορρέουν από την αύξηση του πληθυσμού των εντόμων,** **κυρίως μύγας, καθώς και των ποντικών.**

**Α.** Οι μύγες και κυρίως αυτές του είδους της οικιακής μύγας, είναι ως γνωστόν φορείς πολλών ασθενειών. Οι κυριότερες ασθένειες που μεταδίδονται με τα διάφορα είδη μύγας είναι:

• Τυφοειδής πυρετός και παράτυφοι

• Δυσεντερία

• Εντερίτιδες

• Εντερικά παράσιτα

• Τράχωμα

• Φυματίωση

• Ασθένεια του ύπνου

• Τρυπανοσωμίαση

• Τριήμερος πυρετός (φλεβοτόμος)

• Μύαση (ανάπτυξη των προνυμφών της μύγας –αυτιά, μύτη- σε άτομα που αμελούν τη καθαριότητα.

Με την αναμενόμενη αύξηση της θερμοκρασίας λόγω εποχής αναμένεται και εκρηκτική αύξηση του πληθυσμού της μύγας.

**Β.** Όσον αφορά στους ποντικούς είναι γνωστό ότι αυτοί αναπτύσσονται μεταξύ των άλλων σε αγροτικές περιοχές, στα εμπορικά τμήματα των πόλεων και στους ΑΚΑΛΥΠΤΟΥΣ ΧΩΡΟΥΣ ΑΠΟΘΕΣΗΣ ΑΠΟΡΡΙΜΜΑΤΩΝ. Επίσης από τη συχνότητα εμφάνισης εκτιμάται και η πυκνότητα πληθυσμού. Για παράδειγμα, μία η περισσότερες διελεύσεις ανά ημέρα ύστερα από προσεκτική και ήσυχη παρατήρηση υποδηλώνουν τη παρουσία 50 και άνω ατόμων. Τα πιο διαδεδομένα είδη είναι ο Νορβηγικός και Αλεξανδρινός ποντικός, οι οποίοι είναι φορείς πολύ σοβαρών ασθενειών όπως:

• Πανώλη

• Ενδημικός εξανθηματικός τύφος

(οι ασθένειες αυτές μεταδίδονται από τον ποντικό στον άνθρωπο κυρίως με τον ψύλλο των ποντικών (Xenopsylla Cheopis).

• Σαλμονέλωση

• Αιμορραγικός ίκτερος

• Τριχινίαση

• Πυρετός από δάγκωμα ποντικών (Sodoku)

• Λεπτοσπίρωση

• Τουλαραιμία κλπ

• Επίσης συμβάλλουν στη μετάδοση τουλάχιστον 15 – 20 άλλων νόσων).

**2. Κίνδυνοι από τα αέρια** που παράγονται από την αερόβια κατ αρχήν και αναερόβια στη συνέχεια ζύμωση. Στα αέρια αυτά περιλαμβάνεται και μεθάνιο, το οποίο σχηματίζει εκρηκτικά μίγματα με τον ατμοσφαιρικό αέρα. Θα μπορούσε κάθε μεγάλος σωρός να χαρακτηρισθεί σαν βραδυφλεγής βόμβα.

Στη διάθεσή σας για κάθε περαιτέρω πληροφορία.

Με εκτίμηση

Μιχάλης Λεοτσινίδης

Καθηγητής Υγιεινής

Διευθυντής Εργαστηρίου Υγιεινής

Ιατρικού Τμήματος Παν. Πατρών.

Ο Πρόεδρος του Δ.Σ. του Ι.Σ.Π.Ο.

Νίκος Κατσαρός